สภานิติบัญญัติแห่งชาติเตรียมพิจารณากระทู้ถามนายกรัฐมนตรี เรื่องนโยบายเกี่ยวกับการกำกับดูแลอีสปอร์ตเพื่อปกป้องและคุ้มครองเด็กและเยาวชน
การประชุมสภานิติบัญญัติแห่งชาติ หรือ สนช. ในเวลา 10.00 น. วันนี้ (24 ส.ค.) มีวาระพิจารณากระทู้ถามนายกรัฐมนตรี เรื่อง นโยบายเกี่ยวกับการกำกับดูแลอีสปอร์ต (E-Sports) เพื่อปกป้องคุ้มครองเด็กและยาวชน ซึ่งนายวัลลภ ตังคณานุรักษ์ เป็นผู้ตั้งถาม และวาระพิจารณาร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... ที่คณะกรรมาธิการวิสามัญพิจารณาเสร็จแล้ว ในวาระ 2 และ 3 ก่อนประกาศใช้เป็นกฎหมาย โดยเป็นการแก้ไขเพิ่มเติมประมวลรัษฎากร เพื่อปรับปรุงการหักลดหย่อนสำหรับบุตร โดยที่ประเทศไทยมีอัตราการเกิดของประชากรลดลง ทำให้มีประชากรวัยแรงงานลดลงและอัตราส่วนของผู้สูงอายุเพิ่มมากขึ้น ดังนั้นเพื่อเป็นการจูงใจให้ผู้มีเงินได้มีบุตรมากกว่า 1 คน อันจะส่งผลให้โครงสร้างประชากรของประเทศมีความเหมาะสมกับการพัฒนาประเทศต่อไปในอนาคตจึงต้องปรับปรุงหลักเกณฑ์การหักลดหย่อนภาษีสำหรับบุตร